Folketing
2007-04-12

Men skal det forstås sådan, at regeringen sådan set regner med at anvende samme fremgangsmåde i forhold til energistrategien, altså at den har lavet en aftale med skuffehåndtag med Dansk Folkeparti, som man kan tilslutte sig bagefter, hvis man har lyst? Eller har regeringen tænkt sig en måske lidt mere åben fremgangsmåde? Altså, jeg spørger, fordi jeg tror, det er i nationens interesse at få brede forlig. Jeg tror egentlig også, det ville være i nationens interesse at få et bredt forlig om det lovforslag, vi vedtager i dag. Det er jo dansk erhvervslivs konkurrenceevne, vi snakker om. Det handler jo om, hvad det er for nogle energiteknologier, vi skal fremme, hvad det er for en rammelovgivning, vi overhovedet vil have. Jeg tror, alle vil have interesse i, at det bliver en bred lovgivning, og derfor undrer det mig sådan, at regeringen intet – intet som helst – har gjort for at prøve at få et bredt forlig om lige præcis det her lovforslag. (Kort bemærkning). Transport- og energiministeren (Flemming Hansen): Til det sidste spørgsmål, hr. Martin Lidegaard stiller, om vi vil søge et bredt forlig om Energistrategi 2025, er svaret ja. (Kort bemærkning).